Οι χορηγίες σε πολιτικά κόμματα και τα δώρα σε πολιτικά πρόσωπα ήταν τακτική για την Siemens, σύμφωνα με την κατάθεση της πρώην γραμματέως του Μιχάλη Χριστοφοράκου Αικατερίνης Τσακάλου στην δίκη ενώπιον του Τριμελούς Εφετείου Κακουργημάτων για την «σύμβαση 8002» μεταξύ της γερμανικής εταιρίας και του ΟΤΕ.

Η μάρτυρας, επανέλαβε στην κατάθεση της όσα έχει ήδη υποστηρίξει τόσο στο στάδιο της ανάκρισης όσο και ενώπιον της Επιτροπής της Βουλής, τονίζοντας στους δικαστές ότι το «πρόγραμμα χορηγιών» σε πολιτικά κόμματα αντιστοιχούσε στο 2% του τζίρου του τμήματος τηλεπικοινωνιών και επίσης ότι θεωρεί πως για αυτό είχαν γνώση τα αρμόδια στελέχη της μητρικής Siemens.

Ανέφερε μάλιστα η μάρτυρας ότι οι επίμαχες χορηγίες κρίνονταν χρήσιμες και επικαλέστηκε τη φράση που της είχε πει ο άλλοτε προϊστάμενος της, ότι τα χρήματα στα κόμματα αλλά και τα δώρα σε πολιτικούς δίνονταν «προκειμένου να ανοίγουν οι δουλειές». Η κ. Τσακάλου αναφέρθηκε στο ένα εκατομμύριο μάρκα που είχε πάρει ο κ. Τσουκάτος και υποστήριξε πως η νεολαία του ΠΑΣΟΚ είχε λάβει χορηγία 15.000 ευρώ, ενώ χορηγία είχε λάβει και η «Πολιτική Άνοιξη» του Αντώνη Σαμαρά.

Σύμφωνα με την μάρτυρα, η εταιρία είχε ιδιαίτερες σχέσεις με πολιτικούς όπως οι κκ Γείτονας και Μαντέλης, ενώ δώρα της εταιρίας, οικιακός εξοπλισμός, τηλεφωνικά κέντρα και άλλα, είχαν πάρει πολιτικά πρόσωπα μεταξύ των οποίων ο Κυριάκος Μητσοτάκης και η σύζυγός του, η Ντόρα Μπακογιάννη και ο Άκης Τσοχατζόπουλος. Κατόπιν ερωτήσεων της Έδρας, η μάρτυρας κατέθεσε για τις σχέσεις που διατηρούσε ο Μιχάλης Χριστοφοράκος με την οικογένεια Μητσοτάκη, λέγοντας μεταξύ άλλων για τον εξοπλισμό δυο πολιτικών γραφείων του Κυριάκου Μητσοτάκη η κάλυψη της δαπάνης των οποίων ξεπερνούσε το επιτρεπόμενο όριο. Όπως είπε η κ. Τσακάλου: «Μου είχε πει ο Χριστοφοράκος να βρω τρόπο να καλυφθούν από την εταιρία, αλλά εγώ δεν είχα κανέναν μαγικό τρόπο. Υπήρξε μεγάλη χρονοτριβή, στο μεταξύ έγινε φασαρία στον Τύπο και τελικά τα κάλυψε ο κ. Μητσοτάκης».

Η κ. Τσακάλου διευκρίνισε πως οι συγκεκριμένες δαπάνες δεν αφορούσαν τα λεγόμενα «μαύρα ταμεία» καθώς χρεώνονταν με «θέση κόστους». Η μάρτυρας αναφέρθηκε επίσης και σε ναύλωση ελικοπτέρου προκειμένου να μεταβεί ο Μιχάλης Χριστοφοράκος στον γάμο του Κώστα Μπακογιάννη, πλην όμως τόνισε πως δεν γνωρίζει ποιος είχε ναυλώσει το ελικόπτερο. Η κ. Τσακάλου επισήμανε πάντως πως αυτού του τύπου τα δώρα δεν ήταν μεγάλης αξίας σε σχέση με το 2% που πήγαινε για τις χορηγίες στα κόμματα και εκτίμησε ότι δεν θεωρούνται "ύποπτες δωρεές" αλλά κινήσεις προβολής της εταιρίας: «Ήταν περισσότερο για την προβολή της εταιρίας. Δεν μπορεί να πει κανείς ότι κάποιος δωροδοκήθηκε με ένα ψυγείο και μια κουζίνα».

Όπως είπε η κ. Τσακάλου μετά το 2006, οπότε η υπόθεση της Siemens άρχισε να ερευνάται εκτενώς από την γερμανική Δικαιοσύνη, ο Μιχάλης Χριστοφοράκος της είχε ζητήσει να καταστρέψει όλα τα στοιχεία που είχε στη διάθεση της, μεταξύ των οποίων και τον φάκελο με τις δωρεές σε πολιτικούς και τις χορηγίες σε πολιτικά κόμματα, κάτι που η ίδια δεν έπραξε. Για τον άλλοτε προϊστάμενο της η κ. Τσακάλου υποστήριξε πως είναι εξαιρετικά ικανός μάνατζερ αλλά «τραγικά φιλόδοξος». Όπως είπε: «Πρόκειται για μια πολύπλευρη προσωπικότητα και έναν εξαιρετικά ικανό manager. Δεν κύλαγε αίμα μέσα του. Ήταν ευφυέστατος, μηχανορράφος και τραγικά φιλόδοξος. Έκανε επέλαση. Είχε όλα αυτά τα χαρακτηριστικά που έχουν όλοι οι νοσηρά φιλόδοξοι άνθρωποι. Αλλά δεν θα μπορούσε να είναι αλλιώς σε αυτή τη θέση».

Για τον κατηγορούμενο Πρόδρομο Μαυρίδη, που ήταν ο επικεφαλής του τμήματος τηλεπικοινωνιών της Siemens, η μάρτυρας υποστήριξε ότι δεν είχε πολύ καλή σχέση με τον Χριστοφοράκο γιατί ήταν αντίθετοι χαρακτήρες: «Ο Μαυρίδης ήταν ευθύς άνθρωπος. Με αξίες, με αρχές. Δεν υπήρχε περίπτωση να κρεμάσει φίλο, και όπως ήταν φυσικό σε αυτό το επίπεδο συγκρουόταν με έναν ξύλινο ηγέτη όπως ήταν ο Χριστοφοράκος. Ο Χριστοφοράκος ήθελε ο Μαυρίδης να διοικεί τις τηλεπικοινωνίες, αλλά δεν του επέτρεπε να έχει τον έλεγχο των οικονομικών του τμήματος. Ο Χριστοφοράκος έπαιρνε το 2% του τζίρου του τμήματος και το έστελνε στη Γερμανία. Ο Μαυρίδης ασχολιόταν να φέρνει πελάτες».

ΣΥΡΙΖΑ: Περιμένουμε εξηγήσεις

Σχολιάζοντας την αποκαλυπτική κατάθεση της πρώην γραμματέως του Μιχάλη Χριστοφοράκου Αικατερίνης Τσακάλου για τα «δώρα» της Siemens στην οικογένεια Μητσοτάκη και προσωπικά στον πρόεδρο της ΝΔ, ο ΣΥΡΙΖΑ επισήμανε:

«Για κακή τύχη του προέδρου της ΝΔ κ.Μητσοτάκη, η κατάθεση της επίκαιρης ερώτησης στον πρωθυπουργό για την «ανομία», δεν συνέπεσε μόνο με το δημοσίευμα για εμπλοκή του γραμματέα του κόμματος κ. Αυγενάκη σε εγκληματικό κύκλωμα, αλλά και με τη συνέχιση της δίκης της Siemens. Η σημερινή κατάθεση της γραμματέως του κ. Χριστοφοράκου, κ. Τσακάλου, για τις δωρεές της Siemens στη ΝΔ, σε μέλη της οικογένειας Μητσοτάκη και προσωπικά στον Κυριάκο Μητσοτάκη, είναι ενδεικτική της επιλεκτικής σχέσης του ίδιου και της ΝΔ με τη «νομιμότητα». Περιμένουμε, βέβαια, και για αυτήν την υπόθεση, όπως και για την υπόθεση Αυγενάκη, ο αρχηγός της αξιωματικής αντιπολίτευσης να ενημερώσει τον ελληνικό λαό.

ΥΓ: Όσο για τον κ. Σαμαρά που ζητούσε να «ανακαταλάβουμε τις πόλεις μας» από την «ανομία» των προσφύγων, ελπίζουμε να βρει απαντήσεις και αυτός για τις χορηγίες της Siemens στην Πολιτική Άνοιξη».